10. ระบบการควบคุมภายใน

บริษัทตระหนักถึงความสำคัญของระบบควบคุมภายในของบริษัท
จึงมุ่งเน้นให้มีระบบการควบคุมภายในที่เพียงพอและเหมาะสมต่อการดำเนินธุรกิจ
ทั้งในด้านองค์กรและสภาพแวดล้อม การประเมินความเสี่ยง กิจกรรมการควบคุม
ระบบสารสนเทศและการสื่อสารข้อมูล และระบบติดตามและประเมินผล นอกจากนี้
คณะกรรมการและผู้บริหารบริษัทฯได้ส่งเสริมให้บริษัทฯปฏิบัติตามกฎ ระเบียบและข้อบังคับต่างๆ
ของกฎหมายและหน่วยงานกำกับดูแลต่างๆ

ในการประชุมคณะกรรมการบริษัทครั้งที่ 1/2551 เมื่อวันที่ 20 กุมภาพันธ์ 2551
ได้ประเมินความเพียงพอของระบบการควบคุมภายในของบริษัทฯ โดยคณะกรรมการตรวจสอบทั้ง 3
ท่านร่วมประชุม และได้สรุปความเห็นเกี่ยวกับความเพียงพอของระบบควบคุมภายในออกเป็น 5
ส่วนดังนี้

1. องค์กรและสภาพแวดล้อม

บริษัทมีองค์กรและสภาพแวดล้อมการควบคุม โดยมีปัจจัยที่เกี่ยวข้องดังนี้ ปรัชญา
และรูปแบบการทำงานของผู้บริหาร
โดยผู้บริหารมีทัศนคติที่ดีและมีการสนับสนุนการปฏิบัติหน้าที่ด้านต่างๆ
และมีทัศนคติที่เหมาะสมต่อการรายงานทางการเงินและผลการดำเนินงาน
ฝ่ายบริหารส่งเสริมและสนับสนุนวัฒนธรรมองค์กรที่มุ่งเน้นความสำคัญของความซื่อสัตย์ และจริยธรรม
หรือระเบียบปฏิบัติของบริษัท มีการกำหนดทักษะความรู้ความสามารถของบุคลากร
และจัดให้มีการฝึกอบรมบุคลากรอย่างเหมาะสม
รวมทั้งการมีโครงสร้างองค์กรและสายการบังคับบัญชาที่เอื้อำนวยต่อการดำเนินงานที่ชัดเจน

2. การประเมินความเสี่ยง

บริษัทมีการพิจารณาหรือไตร่ตรองถึงลักษณะความเสี่ยงที่บริษัทประสบอยู่ หรือคาดว่าจะประสบ
จากปัจจัยภายในและปัจจัยภายนอก เช่น ความเสี่ยงจากอัตราดอกเบี้ย
ความเสี่ยงจากอัตราเงินเฟ้อตามสภาพเศรษฐกิจ
รวมทั้งกฎเกณฑ์และเงื่อนไขการดำเนินงานที่มีการเปลี่ยนแปลงอย่างเสมอ
ดังนั้นฝ่ายบริหารได้มีการกำหนดให้มีมาตรการในการติดตามสาเหตุของปัจจัยความเสี่ยง
และมาตรการในการลดความเสี่ยงเหล่านั้น ทั้งนี้
ผู้บริหารระดับสูงของบริษัทจะมีการประชุมร่วมกันเพื่อรับทราบความเสี่ยง
กำหนดมาตรการบริหารความเสี่ยง และนำมาตรการที่กำหนดร่วมกันไปปฏิบัติ

3. กิจกรรมการควบคุม

บริษัทมีกิจกรรมการควบคุมการปฏิบัติงานของฝ่ายบริหาร ประกอบด้วยกิจกรรมหลักๆ ดังนี้

1)
การกำหนดอำนาจและระดับการอนุมัติรายการของผู้บริหารแต่ละระดับอย่างชัดเจนและเป็นลายลักษณ์อักษร

2) มีการแบ่งแยกหน้าที่ความรับผิดชอบในงาน 3 ด้านออกจากกันโดยเด็ดขาด
เพื่อเป็นการสอบทานความถูกต้องระหว่างกัน คือ (1) หน้าที่อนุมัติ (2)
หน้าที่บันทึกรายการบัญชีและข้อมูลสารสนเทศ และ (3) หน้าที่ในการดูแลจัดเก็บทรัพย์สิน

3) ความเพียงพอของเอกสารและการบันทึกรายการค้าทั้งหมดได้มีการบันทึกอย่างถูกต้อง

4) มีการสอบทานงานโดยผู้บริหารแต่ละระดับอย่างต่อเนื่องและสม่ำเสมอ

4. ระบบสารสนเทศและการสื่อสารข้อมูล

บริษัทจัดให้มีข้อมูลที่สำคัญต่างๆอย่างเพียงพอเพื่อประกอบการตัดสินใจของฝ่ายบริหาร
เพื่อให้ผู้บริหารใช้ข้อมูลสารสนเทศในการสั่งการและการวางแผน
ส่วนผู้ปฏิบัติงานใช้เป็นเครื่องชี้นำในการปฏิบัติงานตามความรับผิดชอบ

-   จัดให้มีระบบสารสนเทศและสายการรายงานเพื่อใช้สำหรับการบริหารและการตัดสินใจของฝ่ายบริหาร

-   มีการจัดเก็บเอกสารประกอบการบันทึกบัญชี การจ่ายเงิน การรับเงิน ไว้เป็นหมวดหมู่
    เป็นระเบียบและครบถ้วน

-   มีระบบการติดต่อสื่อสารทั้งภายในและภายนอกอย่างเพียงพอ

-   มีการรายงานข้อมูลที่จำเป็นทั้งจากภายในและภายนอกให้กับผู้บริหารทุกระดับ

5. ระบบการติดตามและการประเมินผล

เพื่อการดำเนินงานอย่างมีประสิทธิภาพและประสิทธิผล บริษัทมีนโยบายในการติดตามอย่างสม่ำเสมอ
ว่ามีการปฏิบัติตามเป้าหมายที่วางไว้ ระบบการควบคุมภายในยังดำเนินอยู่อย่างต่อเนื่อง
และมีการปรับปรุงแก้ไขให้สอดคล้องกับสถานการณ์ที่เปลี่ยนแปลงไป เพื่อให้ข้อบกพร่องต่าง ๆ
ได้รับการแก้ไขอย่างทันท่วงที

ในภาพรวม บริษัทมีระบบการควบคุมที่เพียงพอ
มีประสิทธิภาพและประสิทธิผลภายใต้องค์ประกอบการควบคุมตามแนวทางของ COSO